钦定古今图书集成/明伦汇编/氏族典/第107卷 > 《廖用贤尚友录》 > 梅福
## 钦定古今图书集成/明伦汇编/氏族典/第107卷 > 《廖用贤尚友录》 > 梅福

按《汉书梅福传》：“福字子真，九江寿春人也。少学长安，
明《尚书》《穀梁春秋》，为郡文学，补南昌尉。后去官归寿
春，数因县道上言变事，求假轺传，诣行在所，条对急
政，辄报罢。是时成帝委任大将军王凤，而京兆尹王
章素忠直，讥刺凤，为凤所诛，王氏浸盛，灾异数见，福
上书，上不纳。成帝又亡继嗣，福以为宜建三统，复上书“宜封孔子后，以奉汤祀。”绥和元年，立二王后，遂下
诏封孔子世为殷绍嘉公。是时福居家常以读书养
性为事。至元始中，王莽颛政，福一朝弃妻子去九江，
至今传以为仙。其后人有见福于会稽者，变名姓为
吴市门卒云。